b'\n_START_ARTICLE_\nSenttimorgan\n_START_PARAGRAPH_\nSenttimorgan (tunnus cM) on perinn\xc3\xb6llisyystieteess\xc3\xa4 k\xc3\xa4ytetty yksikk\xc3\xb6, joka mittaa kahden lokuksen v\xc3\xa4list\xc3\xa4 et\xc3\xa4isyytt\xc3\xa4 tietyss\xc3\xa4 kromosomissa. Senttimorgan ei kuitenkaan ole et\xc3\xa4isyyden fysikaalinen, DNA:n pituuteen suoraan verrannollinen mitta, vaan se kertoo lokusten v\xc3\xa4lisen rekombinaation todenn\xc3\xa4k\xc3\xb6isyyden._NEWLINE_Kaksi samassa kromosomissa sijaitsevaa geeni\xc3\xa4 voi meioosissa tapahtuvan tekij\xc3\xa4invaihdon (crossing-over) takia erota toisistaan eri gameetteihin. Odotettujen tekij\xc3\xa4invaihtojen m\xc3\xa4\xc3\xa4r\xc3\xa4 voidaan arvioida (havaitun) rekombinaatiotaajuuden avulla._NEWLINE_Kaksi lokusta on 1 cM:n et\xc3\xa4isyydell\xc3\xa4 toisistaan jos tekij\xc3\xa4invaihdon todenn\xc3\xa4k\xc3\xb6isyys niiden v\xc3\xa4lill\xc3\xa4 on 1%. Toisin sanoen sadassa meioosissa tapahtuisi yksi tekij\xc3\xa4invaihto eli crossing-over._NEWLINE_Senttimorgan on geneettisiss\xc3\xa4 karttayksikk\xc3\xb6: kromosomikartoissa lokusten et\xc3\xa4isyydet ilmoitetaan cM:eina. Ihmisen kromosomistossa 1 cM vastaa keskim\xc3\xa4\xc3\xa4rin miljoonaa em\xc3\xa4sparia. Eri kromosomialueilla rekombinaation todenn\xc3\xa4k\xc3\xb6isyys kuitenkin vaihtelee, ja siksi cM ei vastaa aina samaa fyysist\xc3\xa4 et\xc3\xa4isyytt\xc3\xa4._NEWLINE_Yksikk\xc3\xb6 on nimetty geneetikko Thomas Hunt Morganin mukaan.'